**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos JŪRŲ KADETŲ MOKYKLOS ugdymo ORGANIZAVIMO tvarkos apRašo patvirtinimo“ PROJEKTO**

**1. Projekto rengimą paskatinusios priežastys.**

Lietuvos Respublikos švietimo ir mokslo ministro 2018 m. lapkričio 15 d. įsakymu Nr. V-902 „Dėl Jūrų kadetų ugdymo sampratos patvirtinimo“ buvo patvirtinta Jūrų kadetų ugdymo samprata (toliau – Samprata), kurios elementus bendrojo ugdymo mokyklos gali taikyti pagal savo pasirinktą ugdymo turinio įgyvendinimą ir ugdymo proceso organizavimą. Šis sprendimo projektas parengtas, siekiant apibrėžti Klaipėdos jūrų kadetų mokyklos (toliau – Mokykla) ugdymo organizavimo ypatumus.

**2. Parengto projekto tikslai ir uždaviniai.**

Tikslas **–** nustatyti Mokyklos ugdymo organizavimo specifiką. Uždavinys – patvirtinti Mokyklos ugdymo organizavimo tvarkos aprašą, kuriuo Mokykla vadovausis savo veikloje.

**3. Kaip šiuo metu yra teisiškai reglamentuojami projekte aptarti klausimai.**

Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrajame plane, patvirtintame Klaipėdos miesto savivaldybės tarybos 2016 m. balandžio 28 d. sprendimu Nr. T2-119 „Dėl Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, numatyta, kad nuo 2019–2020 m. m. savo veiklą pradeda Mokykla. Mokykla veiks pagal Klaipėdos miesto savivaldybės tarybos patvirtintus Mokyklos nuostatus ir Sampratą.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus šį sprendimo projektą, būtų reglamentuotas Mokyklos ugdymo organizavimas. Mokykloje bus įgyvendinama pagrindinio ugdymo programa, taikomi Jūrų kadetų ugdymo sampratos elementai. Numatyta tipinė jūrų kadetų ugdymo savaitė. Mokiniai bus užimti visą dieną, todėl atsiranda jų reguliaraus maitinimo poreikis. Pagal Mokyklos ugdymo organizavimo nuostatas jūrų kadetai bus pavežami į stovyklas ir praktinių užsiėmimų vietas. Numatyti pagrindiniai principai, kuriais vadovaujasi Mokykla, įgyvendindama konkrečias programas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6**. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Mokykla parengs Jūrų kadetų garbės kodeksą, uniformos dėvėjimo, jūrų kadetų išvaizdos reikalavimų aprašus ir kitus reikalingus Mokyklos veiklai dokumentus, kuriuos savo įsakymu tvirtins Mokyklos direktorius.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimui įgyvendinti *2019 m. reikia 14,8 tūkst. Eur:* mokinių maitinimui – 13,4 tūkst. Eur (75 mokiniai X 75 ugdymo dienų X 1,9 Eur pietų kainos + 25 proc gamybos kaštų), pavėžėjimui – 1,4 tūkst. Eur (2,2 Eur kilometro įkainis X 10 km atstumo per dieną X 64 ugdymo dienų); *2020 m. reikės 73,9 tūkst. Eur*: mokinių maitinimui – 70,3 tūkst. Eur (160 mokiniai X 185 ugdymo dienų X 1,9 Eur pietų kainos + 25 proc gamybos kaštų), pavėžėjimui – 3,6 tūkst. Eur (2,2 Eur kilometro įkainis X 10 km atstumo per dieną X 164 ugdymo dienų). Reikalingos papildomos lėšos Mokyklos veiklos užtikrinimui nuo 2019 m. rugsėjo 1 d. numatytos Strateginio veiklos plano 10 programoje Ugdymo proceso ir aplinkos užtikrinimas (01.01.01.15.03. priemonė).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu konsultuotasi su Ugdymo ir kultūros departamento Planavimo ir analizės skyriaus specialistais, darbo grupės nariais, Mokyklos administracija.

**9. Sprendimo projekto autorius ar autorių grupė, sprendimo projekto iniciatoriai.**

Projektą inicijavo Mokyklos direktorius, parengė V. Bubliauskienė, Švietimo skyriaus vyr. specialistė.

**10. Kiti reikalingi pagrindimai ir paaiškinimai.**

Nėra.

PRIDEDAMA.

Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė